Katupartioistaan tunnetun Soldiers of Odin -järjestön jäsenet järjestivät lauantaina ohimarssin vasemmistoliiton puoluekokouspaikalla Oulussa.

SILMINNÄKIJÖIDEN mukaan kahden jälkeen iltapäivällä vasemmistoliiton puoluekokouspaikkana toimivan Oulun kaupunginteatterin edustalla järjestettyyn marssiin osallistui kahdeksan henkilöä ja saksanpaimenkoira. Osa osallistujista oli pukeutunut Soldiers of Odin -järjestön tunnuksiin.

Paikalla olleiden mukaan marssijat olivat kutsuneet kokouksen osallistujia maanpettureiksi. Marssijat olivat myös kuvanneet kokousvieraita ja kokouksen työntekijöitä marssinsa aikana.

Lyhyen marssin jälkeen osallistujat olivat poistuneet paikalta autokyydillä.

– Näin kun he nousivat vanhaan valkoiseen Volvoon ja lähtivät pois. Täällä alkoi sataa vettä, ja ilmeisesti se partiointo suli siihen, kertoi kokouksessa järjestysmiehenä työskentelevä Jan-Mikael Hakomäki.

” Oodinit tulivat moikkaamaan kokousväkeä. Uho jäi laiskoihin "maanpetturit"-huutoihin. #vaskokous #soldiersofodin pic.twitter.com/NZSg1o2mhZ— Henrik Jaakkola (@HenrikJaakkola) June 11, 2016

Jos twiitti ei näy, voit katsoa sen täältä.

KOKOUKSEN järjestäjät soittivat paikalle poliisin. Puoli neljän maissa iltapäivällä kokouspaikan edustalla tilannetta turvasi yksi poliisipartio.

– Katsomme nyt etteivät he aiheuta mitään hämminkiä täällä, sanoi Oulun puoluekokouksen talkoolaisten esimiehenä toimiva Jaakko Alavuotunki.

Jaakko Alavuotunki ja Jan-Mikael Hakomäki päivystivät vasemmistoliiton kokouksessa.­

Hänen mukaansa kokouspaikalla järjestysmiehet ovat alusta saakka tarkistaneet kulkuluvat sisälle kokouspaikalle tullessa.

– Jatkamme nyt tällä samalla linjalla.

Soldiers of Odinin Oulun osastoa tukevalla Facebook-sivulla julkaistiin marssin jälkeen kuva, jossa osallistujat poseeraavat kokouspaikan läheisellä sillalla.

Myös vastavalittu vasemmistoliiton puheenjohtaja Li Andersson kommentoi tapahtunutta Twitterissä.

– Noin seitsemän kappaletta Soldiers of Odineita kiertämässä vasemmistoliiton puoluekokouspaikkaa. Turha ja tyhmä provokaatio, Andersson kirjoitti.

” Noin seitsemän kappaletta Soldiers of Odineita kiertämässä vasemmistoliiton puoluekokouspaikkaa. Turha ja tyhmä provokaatio. #vaskokous— Li Andersson (@liandersson) 11. kesäkuuta 2016

Jos twiitti ei näy yllä, katso se täältä.

Soldiers of Odin: ”Olimme ohikulkumatkalla”

Ilta-Sanomiin yhteyttä ottanut Soldiers of Odinin edustaja kertoo, että heidän mukaansa tapahtumat etenivät eri tavalla.

Kuusi kuukautta Soldiers of Odinin toiminnassa mukana olleen jäsenen mukaan he eivät marssineet vasemmistoliiton puoluekokouspaikalle, vaan olivat ohikulkumatkalla.

– Aloitimme partioinnin vähän ennen yhtä ja kävelimme siitä ohi. Kävelimme toripoliisilta Valkeisiin ja Valkeisista Ainolanpuiston läpi, katusiltojen yli Tuiran puolelle ja siitä raatihuoneelle, hän kertoo.

Raatihuoneelta ryhmän edustaja kertoo heidän kävelleen kirjaston parkkipaikalle, jossa heillä oli autot. Siitä jatkettiin hänen mukaansa Kiikelinrantaan.

– Menimme siis kaksi kertaa kyseisen paikan ohi. Kun palasimme Kiikelinrannasta, meille alettiin buuaamaan ja huutelemaan solvauksia. Siihen vastasimme huutamalla ”maanpetturit”, jäsen sanoo.

– Ymmärtäisin asian, jos olisimme oikeasti marssineet sinne paikalle. Meillä ei kuitenkaan ollut minkäänlaista asiaa sinne, vaan olimme jo lopettelemassa partiointia, hän lisää.

Soldiers of Odinin jäsenen mukaan partioon osallistujat lähtivät tapauksen jälkeen koteihinsa.

Lisätty Soldiers of Odinin edustajan kommentit 13.6. klo 11.30.